Broj: 711-I-1346- Pp-81/23-04-19

Zagreb, 6. lipnja 2023.

**MLADEN SMOLJANEC**

**ravntelj Nastavnog zavoda za hitnu medicine Varaždinske županije**

**Predmet: MLADEN SMOLJANEC, ravnatelj Nastavnog zavoda za hitnu medicinu Varaždinske županije**

* *Obavijest, dostavlja se*

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) odlukom od dana 6. lipnja 2023., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 21. ožujka 2023.g. po službenoj dužnosti otvorilo predmet protiv obveznika Mladena Smoljanca, ravnatelja Nastavnog zavoda za hitnu medicinu Varaždinske županije, koji se vodi pod brojem Pp-81/23. Navedeni predmet otvoren je temeljem saznanja Povjerenstva stečenog iz članka na portalu Varaždinke vijesti u kojem se, između ostalog, navodi kako je ravnatelj neutemeljeno i protupravno povećao koeficijente u Upravi, te da Upravno vijeće donosi odluku kako će se ravnatelju Mladenu Smoljancu platiti studij, što predstavlja protuzakonito trošenje novaca poreznih obveznika.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Povjerenstvo je od Nastavnog zavoda za hitnu medicinu Varaždinske županije zatražilo dostavu podataka o tome jesu li tijekom mandata ravnatelja Mladena Smoljaneca povećani koeficijenti složenosti poslova u Upravi Zavoda te ukoliko jesu tko je donio navedenu odluku, je li odluka donesena temeljem prijedloga i ako da čijeg, te koji je pravni temelj i razlog navedene Odluke. Nadalje, zatražen je i podatak je li Upravno vijeće donijelo odluku o plaćanju studija ravnatelju Mladenu Smoljanecu te ukoliko jest temeljem kojeg propisa i u kojem iznosu, kao i je li Upravno vijeće Zavoda donosilo odluke o plaćanju studija i drugim zaposlenicima Zavoda te ukoliko jest kojim zaposlenicima i u kojem iznosu.

Nastavni zavod za hitnu medicinu Varaždinske županije odgovorio je dopisom od dana 03. svibnja 2023.g. navodeći da je Upravno vijeće Zavoda na svojoj 168. sjednici od 31.01.2023. godine pod točkom 10. raspravljalo o plaćanju školarine ravnatelju Nastavnog zavoda za hitnu medicinu Varaždinske županije te da je donesen zaključak kojim se prihvaća prijedlog da se ravnatelju Mladenu Smoljancu plati školarina za financiranje programa usavršavanja "Menadžer u zdravstvenim ustanovama-2023.“ u iznosu od 2.389,01 eura. Nadalje, navodi se da je plaćanje školarine ravnatelju inicirano, između ostalog, i potrebom proizašlom iz prijedloga izmjene Zakona o zdravstvenoj zaštiti („Narodne novine“, broj 33/2023.), a koja glasi da će ravnatelji zdravstvenih ustanova biti u obvezi imati dodatne kompetencije iz upravljanja u zdravstvenim ustanovama. Nadalje, navodi se da je i samo Povjerenstvo svojom Smjernicom broj: 711- I-518-R-34/22-02-17 od 12.04.2022. godine u točki I. odredilo kako obveznici sukladno Zakonu o sprečavanja sukoba interesa smiju pored plaće koje primaju za njezino obnašanje, od poslodavca ostvariti novčane primitke za edukacije povezane s obnašanjem javne dužnosti.Stoga, se navodi da je Upravno vijeće Zavoda na svojoj 168. sjednici od 31.01.2023. zaključkom prihvatilo financiranje školarine "Menadžer u zdravstvenim ustanovama-2023." u iznosu od 2.389,01 eura za ravnatelja Nastavnog zavoda za hitnu medicinu Varaždinske županije, Mladena Smoljanca. Nadalje, navodi se i kako je Zavod plaćao školarinu drugim zaposlenicima, i to zdravstvenim djelatnicima, a koja školarina se odnosi na dodiplomski studij sestrinstva i diplomski studij sestrinstvo - menadžment u sestrinstvu, i to za radnike poimenice navedne radnike Zavoda. Zavod je osim imena radnika koji su primili plaćenu edukaciju dostavio i iznose plaćenih školarina. Nadalje, Zavod navodi kako je Upravno vijeće Zavoda na 126. sjednici od dana 18.06.2020. godine donijelo Odluku o izmjenama Pravilnika o unutarnjem ustroju i sistematizaciji poslova Zavoda za hitnu medicinu Varaždinske županije, a kojom odlukom su u sistematizaciju poslova Zavoda sistematizirana mjesta i usklađeni koeficijenti za plaću za pomoćnika za financijsko poslovanje, pomoćnika za pravne poslove i pomoćnika ravnatelja za sestrinstvo-glavna sestra/tehničar. Navodi se kako je sistematizacija sukladna odredbama članka 85. Zakona o zdravstvenoj zaštiti, a koeficijenti za isplatu plaće sukladni su sa odredbom članka 2., a) Položaji I. vrste, točka 7.a., koeficijent 2,425 Uredbe o nazivima radnih mjesta i koeficijentima složenosti poslova u javnim službama („Narodne novine“, broj 25/2013, 72/2013, 151/2013, 9/2014, 40/2014, 51/2014, 77/2014, 83/2014, 87/2014, 1 20/2014, 147/2014, 151/2014, 11/2015, 32/2015, 38/2015, 60/2015, 83/2015, 112/201 5, 122/2015, 10/2017, 39/2017, 40/2017, 74/2017, 122/2017, 9/2018, 57/2018, 59/201 9, 79/2019, 119/2019, 50/2020, 128/2020, 141/2020, 17/2021, 26/2021, 78/2021, 138/ 2021, 9/2022, 31/2022, 72/2022, 82/2022, 99/2022, 26/2023). Nadalje, navodi se da je s obzirom na povećani opseg posla, te povećanu odgovornost kod obavljanja posla za pojedine radnike, te ujedno zakonsku mogućnost da se takav rad i adekvatno honorira, troje zaposlenika Zavoda sklopilo ugovore za obavljanje poslova pomoćnika ravnatelja za sestrinstvo-glavni tehničar zavoda, pomoćnika ravnatelja za financijske poslove i pomoćnika ravnatelja za pravne poslove. Isto tako, navodi se da predmetna radna mjesta, sa pripadajućim koeficijentom ima sistematizirana većina zdravstvenih ustanova. Zaključno, ističe se kako je Hrvatski zavod za zdravstveno osiguranje, kao ovlašteno tijelo, proveo inspekcijski nadzor vezano za zakonitost i osnovanost predmetnih isplata, te je u svom Izvješću o provedenoj izvanrednoj ciljanoj kontroli poslovanja i izvršavanja ugovornih obveza u Nastavnom zavodu za hitnu medicinu Varaždinske županije od 13.04.2023. godine, KLASA: 052-01/23-01/213, URBROJ: 338-01-07-01-23-06, u točki 3.2., a vezano za prijavu sindikata, utvrdilo kako prigovor sindikata zajedno vezano za moguće protupravno povećanje koeficijenata nije osnovan. Identičan zaključak, donesen je i povodom identičnog prigovora prilikom inspekcijskog nadzora od strane Državnog inspektorata, Područni ured Varaždin, Službe za nadzor radnih odnosa, KLASA: 116-02/23-01/1794 započetog 29.03.2023. godine.

Povjerenstvo ističe kako je dana 12. travnja 2022.g. donijelo Dopunu smjernice u kojoj je obrazloženo koje se sve potpore, pomoći te naknade stvarnih troškova ne smatraju dodatnim naknadama za obnašanje javne dužnosti, odnosno koje sve naknade obveznici mogu primiti pa je, između ostalog, Povjerenstvo utvrdilo da u odnosu na plaćanje edukacije i stručnih usavršavanja od strane tijela javne vlasti u kojem obnašaju dužnosti, obveznicima mogu biti plaćene one edukacije i usavršavanja koji bi trajali određeno kraće vremensko razdoblje, a koje bi za cilj imale stjecanje stručnih znanja i vještina povezanih s obnašanjem dužnosti odnosno stjecanje certifikata koji su pretpostavka za obavljanje određenih poslova u tijelu javne vlasti budući da bi se u tom slučaju smatralo da se usavršavanje obveznika ponajprije odvija u javnom interesu.

U konkretnom slučaju Povjerenstvo ističe kako obveznik Mladen Somoljanec, kao ravnatelj zdravstvene ustanove čiji je osnivač Varaždinska županija, ima pravo na plaćenu edukaciju "Menadžer u zdravstvenim ustanovama-2023.", a budući da je i iz same odredbe Zakona o zdravstvenoj zaštiti, koji je u primjeni nakon što je obveznik stupio na predmetnu dužnost, razvidno da ravnatelj zdravstvene ustanove treba imati dodatne kompetencije iz područja upravljanja u zdravstvu te da se radi o edukaciji koja traje kraće vremensko razdoblje, odnosno da se ne radi o formalnom obrazovanju.

Stoga Povjerenstvo ocjenjuje da je ova edukacija povezana s obnašanjem javne dužnosti te da je u javnom interesu.

U protivnom, ukoliko bi se radilo o formi obrazovanja u vidu specijalističkih i doktorskih studija, Povjerenstvo ističe kako bi troškove takvih edukacija trebali podmirivati sami obveznici, budući da se u tom slučaju ne može isključiti privatni interes obveznika, odnosno stjecanje takvih znanja nije prvenstveno u interesu tijela u kojem obveznik obnaša dužnost.

Nadalje, a u odnosu na povećanje koeficijenata u Upravi Zavoda, Povjerenstvo ističe kako nije nadležno ispitivati samu činjenicu poslovanja Zavoda, dok to ujedno ne bi uključivalo radnje obveznika kojima bi pogodovao sebi ili povezanim osobama u smislu članka 5. ZSSI-a, odnosno ukoliko na drugi način svojim radnjama ne bi postupao protivno odredbama ZSSI-a.

U konkretnom slučaju, a budući da je i sam Hrvatski zavod za zdravstveno osiguranje utvrdio kako prigovor povećanja koeficijenata nije osnovan, te kako iz stečenih saznanja ne proizlazi da bi obveznik bio u odnosu obiteljske ili druge povezanosti s radnicima kojima je koeficijent povećan, Povjerenstvo ističe kako iz navedenog također ne proizlazi povreda odredbi ZSSI-a.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Mladen Smoljanec, osobnom dostavom
2. Objava na internetskoj stranici Povjerenstva nakon dostave obveznici
3. Pismohrana